**Ossi Nyman** (s. 1978 Rovaniemi) on suomalainen kirjailija, jonka esikoisromaani *Röyhkeys* ilmestyi vuonna 2017. Nykyään Helsingissä asuva Nyman valmistui ammattikoulusta ravitsemustyöntekijäksi ja on opiskellut sen jälkeen myös iltalukiossa. Vuosina 2004–2006 Nyman opiskeli kirjoittamista Tampereella Viita-akatemiassa ja myöhemmin Kriittisen korkeakoulun kirjoittajalinjalla, josta hän valmistui 2016.

Esikoisromaani
--------------

Nymanin esikoisteos *Röyhkeys* on hänen omaan elämäänsä pohjautuva kertomus miehestä, joka välttelee töitä. Pääteemana on kunnianhimo ja sen puuttumisen pitäminen hyveenä. Kolmiosaisen romaanin kaksi ensimmäistä osaa kuvaavat yksityiskohtaisesti työttömän miehen arkea. Kolmannessa jaksossa hän on päätynyt Kriittisen korkeakoulun kirjoittajalinjalle ja Helsingin kulttuuripiireihin. Romaani sai kriitikoilta hyvät arvostelut, esimerkiksi *Helsingin Sanomien* Antti Majander luonnehti sitä "työläisromaanin uudistajaksi". *Aamulehden* kriitikko Markku Soikkeli puolestaan vertasi Nymanin satiiria Hannu Raittilan ja Arto Salmisen tuotantoon.

*Röyhkeys* herätti ilmestyessään keskustelua, kun Nyman lokakuussa 2017 kertoi *Helsingin Sanomien* haastattelussa olevansa "ideologisesti työtön". Nyman ei kertomansa mukaan halua mennä töihin, koska ei ole kiinnostunut tekemään omasta mielestään typeriä tehtäviä. Ennen esikoisromaaninsa ilmestymistä hän oli kirjoittanut täysipäiväisesti 3–4 vuotta ja tehnyt nuorena muun muassa vapaaehtoistyötä Israelissa. Nymanin lausunnoista nousi kohu iltapäivälehdistössä, ja haastattelun seurauksena Uudenmaan TE-toimisto ilmoitti julkisesti katkaisevansa hänen työmarkkinatukensa sekä aloittavansa selvityksen "poikkeuksellisena" pitämästään tapauksesta. Tapaukseen kantaa ottanut perussuomalaisten kansanedustaja Tom Packalen vaati Nymanin kaltaisten laittamista työleireille.

Teokset
-------

* *Röyhkeys*. Helsinki: Teos, 2017. ISBN 978-951-85175-9-0.
* *Patriarkaatti*. Helsinki: Teos, 2019. ISBN 978-952-363-006-2.
* *Häpeärauha*. Helsinki: Teos, 2022. ISBN 978-952-363-242-4.

Lähteet
-------

1. ↑  Ossi Nymanin kirjailijaesittely  2017. Kustannusosakeyhtiö Teos.  Arkistoitu 16.10.2017. Viitattu 15.10.2017.
2. 1 2 3  Riikonen, Jose: Ossi Nyman ei tee töitä ja sanoo, että työvoimatoimisto on ihmisoikeusloukkaus (vain tilaajille)  13.10.2017. Helsingin Sanomat. Viitattu 15.10.2017.
3. ↑  Löf, Risto: Kirja-arvio: Työtön käy kirjailijan työhön  16.9.2017. Etelä-Suomen Sanomat. Viitattu 15.10.2017.
4. ↑  Majander, Antti: Työläisromaani uudistui: Ossi Nymanin debyytiromaanissa työtön ei enää edes halua duunia  24.9.2017. Helsingin Sanomat. Viitattu 15.10.2017.
5. ↑  Soikkeli, Markku: Röyhkeys sukeltaa työttömän päivään: Turussa rockkonserttiin, Tampereella työnohjaukseen ja Helsingissä kirjoittajakoulutukseen  2.10.2017. Aamulehti.  Arkistoitu 15.10.2017. Viitattu 15.10.2017.
6. ↑  Pehkonen, Kati: HS: 39-vuotias Ossi on "ideologisesti työtön" - "Koko aikuisiän olen taistellut työkkärin kanssa ja yrittänyt pysyä poissa töistä"  13.10.2017. Iltalehti. Viitattu 15.10.2017.
7. ↑  Teittinen, Paavo: Kirjailija kertoi olevansa "ideologisesti" työtön ja kikkailevansa tukia – TE-toimisto katkaisee tuet ja aloittaa poikkeuksellisen selvityksen  13.10.2017. Helsingin Sanomat. Viitattu 15.10.2017.
8. ↑  Kansanedustaja pohtii, syyllistyikö tuilla kikkaillut työtön Ossi rikokseen - ehdottaa "työleirikokeilua" Iltalehti 15.10.2017.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF
* WorldCat

 |

 |